次韵孔毅父久旱已而甚雨三首  其三
作者：蘇軾
朝代：宋

paragraphs: 天公號令不再出，十日愁霖併爲一。
君家有田水冒田，我家無田憂入室。
不如西州楊道士，萬里隨身惟兩膝。
沿流不惡泝亦佳，一葉扁舟任飄突。
山芎麥麴都不用，泥行露宿終無疾。
夜來饑腸如轉雷，旅愁非酒不可開。
楊生自言識音律，洞簫入手清且哀。
不須更待秋井塌，見人白骨方銜杯。